khistorydata/jeongjo-sjw-relations huggingface dataset:
정조 13년 · 목
敎曰昨日日次次對若來會則欲問大臣而未果嶠南一方素稱鄒魯以其親上事長尙禮重義也曾聞禮安無守令善政碑惡因無諭善亦不欲開口稱道其意豈不休美其俗豈不淳龐守令猶然況道伯乎身帶臺職則無言不可何擇乎守令道伯而以前銜入論道內方伯臧否姑舍是昧例之失不可無處分此乃責嶺人以求備雖問大臣其說亦豈有差異副司果姜碩龜罷職以示敦風俗尊事面之意
정조 13년 · 강
左議政李性源二十七度呈辭賜批不允
정조 13년 · 목
批以敦勉愈摯渙綸幾千百言情志未孚巽牘殆三十度予方托重卿何丐閑顧今國事之多艱豈宜輔相之求退廟謨漸至蕞脞嗟內枕之靡安朝象益就乖離奈寅協之無望長霖不止可想小民之怨咨中朝發嘆誰復庶務之弘濟胡因一時徵恙遽尋鎭日長單以平昔勤懇之誠想亦耿耿者切念世臣休戚之義寧或邁邁至斯厦氊獨勞予方篤於注意鼎席不備卿豈暇乎言私誠禮或有歉歟遜讓何太過也於戲機務多曠政屬求助之辰去就不輕毋思䆁負之計幸體至意亟斷來章所辭宜不允知製敎徐美修製進
정조 13년 · 강
以具庠爲吏曹參判前望也
정조 13년 · 강
吏曹判書吳載純上疏辭職賜例批
정조 13년 · 강
兵曹判書李文源上疏賜批
정조 13년 · 목
疏略曰銓官之一經大政便是瓜期臣之當遞庶蒙體諒而況過政之後細檢政日則部將宋倫源之未經五品而直擬經歷判官曺命集之纔遷經歷而復擬經歷俱被恩點且禁御兩營遞兒主簿之望與該營所報不能無先後倒置此莫非臣矇昧不察臣若辛其威罰之不加頑然冒仍則臣之沒廉忘耻猶屬餘事其於朝廷刑政大有失焉且況史曹判書吳載純卽臣之妹壻也娚妹之誼便同兄弟摖以私義不可一時幷據於東西銓也審矣伏乞重勘臣做錯之罪鐫免臣本兵之任批以公格雖無所拘卿之如是不是異事況東銓長望筒適値之人卿之本職姑爲許遞疏中自引數事令政院察推卿其勿辭○敎曰開政命下已多日史判疏批下更卽牌招申飭行公
정조 13년 · 강
以具允鈺爲兵曹判書前望也
정조 13년 · 강
遞禮曹判書李▣
정조 13년 · 강
罷穩城府使韓光近職
정조 13년 · 목
吏曹啓言穩城府使韓光近呈狀內阿睹之痼疾風眩之宿症委頓床玆實無赴任之勢云不可等待其差歇請依例罷職允之
정조 13년 · 강
有政吏曹判書吳載純參判具庠進
정조 13년 · 목
政院啓言新除授承旨李命勳以前任伊川府使方在解由未出中何以爲之乎敎以勿施今日政差出待下批牌招察任○以姜彝五爲承旨李身晦爲司諫崔烜爲獻納李升運爲持平申大龜爲正言金熙朝爲副校理徐邁修李貞運爲修撰李晴爲副修撰李在簡爲禮曹判書尹尙東爲左尹鄭昌順爲工曹判書徐美修爲穩城府使陞資也
정조 13년 · 강
飭左相祿俸更令輸送
정조 13년 · 목
戶曹啓言卽接廣興倉所報則依傳敎來七月朔祿俸倉官輸納于左議政李性源家則以爲情病俱若猥徹辭單常廩不敢冒受至勤輸送之命而實無衹承之望不爲領受云何以爲之乎敎以何如是堅執乎無他情勢辭俸極爲過當安心領受之意別遣郞官傳諭仍令倉官輸送雖至侵夜領受然後郞官與倉官使之退去形止亦爲草記又啓言依下敎發遣本曹郞廳傳諭于左議政仍令倉官輸送祿俸則以爲特敎之下不敢屢漬惶恐衹受云矣
정조 13년 · 목
該廳啓言因漢城府民家頹壓別單恤典卽爲題給事命下矣金家頹壓西部三戶各錢二兩完少頹多西部六戶北部三戶完多頹少中殘獨戶西部十七戶北部一戶各布一疋完多頹少西部三戶北部七戶東部二戶各錢一兩合錢十八兩布二十七疋依例分給
정조 13년 · 목
具翼善冠袞龍袍乘輿出協陽門由弘化門入逌聸門至齋室門降輿入齋室少頃就版位展拜訖還入齋室承旨趙英鎭啓言右通禮安鼎大不爲待令請推考警責從之出齋室乘輿出逌聸門由弘化門入協陽門還內
정조 13년 · 강
左議政李性源二十八度呈辭命安心調理
정조 13년 · 강
遞承旨姜彝正南鶴聞以柳焵李敏采代之前望也
정조 13년 · 목
彝正在外鶴聞懸頉故也
정조 13년 · 강
還收前穩城府使韓光近資
정조 13년 · 목
吏曹以光近旣未赴任所授加資請還收允之
정조 13년 · 강
有政吏曹判書吳載純進
정조 13년 · 목
以申禹相爲司諫姜垣爲獻納鄭觀輝爲正言
정조 13년 · 강
遞承旨趙英鎭柳焵李書九
정조 13년 · 목
政院啓言前承旨李敬一方在罷散中而昨日政曺混付軍銜臣之矇然捧入不勝惶悚請當該吏兵曹堂上竝推考原單子改付標以入敎以若無吏曹之送西兵曹豈可付之乎吏曹堂上推考事依施兵曹堂上置之捧納承旨遞差又啓言禮參元無作窠而今日政無端擬入矇然捧入不勝惶恐請當該堂上推考原望筒勿施敎以才因李敬一一事有處分而又有此啓辭極爲駭然當該吏判越俸一等捧納承旨遞差○命右承旨許遞與未差之代前望入之以李亨元金履成李普溫批下
정조 13년 · 강
罷左承旨李亨元職
정조 13년 · 목
因亨元違召敎曰近日忽復違牌果何委折此傳旨勿施爲先問啓○政院啓言問于李亨元處則以爲今春前承旨李祖承處分也臣亦在院祖承陳疏之際相議停當而伊時適會陞遷未得聯疏其後自列屢爲見沮前後除職一未承膺頃者出肅飭敎之下爲伸義分今若以時月之久夤綠一出爲可以自恕而冒膺則罪同罰異廉防有媿故不避鈇銊之誅更犯違傲之罪云矣敎曰今聞伊後尙未一番疏引故有此處義云而此亦不成說至於相議停當云云無異於橫擔而替抱李祖承則分明見之此承宣則依俙看過況祖承以不爲明答於其叔公座訶責之時忽於畢試後瞰其叔之出乘機投章及夫提問之後敢稱不見擧措之顚倒姑舍是欺瞞之罪不可不懲近果靳點於官職而此承宣則隨以引義有飭敎則出脚無特敎則逡巡乍入乍出或行或否欲望其因此究竟極爲駭然施以罷職之典雖以祖承言之蒙被欺瞞之日不勘當勘之律出場無其時亦關刑政一欲査問後處之招致當直使之據實條對又復欺隱下本府直施詐不以實之律以此嚴飭分付
정조 13년 · 강
命羅州等邑雨澤多寡詳探以聞
정조 13년 · 목
全羅監司尹行元狀啓以爲今初六日之雨茂朱龍潭錦山珍山高山礪山益山龍安咸悅臨陂等十邑終日霈霔沼畓間有全棄錦山則太田蟲災剝蝕莖葉全州萬頃泰仁金溝鎭安長水等六邑間日連霔全州最甚被害雲峯南原任實淳昌潭陽金堤等六邑半日驟霔旋卽暘曝沃溝則忽又海溢近浦田畓擧有失農之歎靈光之西九面濁潦停滀未移代播幾五分之一扶安古阜之移未着根者率多腐傷新芽之出土者間又萎枯井邑光州昌平玉果光陽順天樂安等七邑或得鋤兩而依山高燥之地望切一霈羅州長城興德高敝茂長咸平務安南平綾州和順同福谷城求禮興陽寶城長興康津靈巖海南珍島等二十邑去月二十四日以後點雨不下淒風連吹纔蘇之苗旋被暵乾原野之間秧枯向萎沙石之田土硬未鋤而其中興德長城兩邑早移之畓或有蟲蝕坐損之害而參以邑報採之聞見則毋論沿峽各穀可謂大體固好矣敎曰京中則再昨之兩通宵霔下猶以過多爲慮觀此狀辭道內之東雨西陽暵澇各異至於羅州等諸邑之如是惜乾奄及旬朔坐損蟲損之外必多龜折之處再昨雨澤多寡卽爲探得狀聞事回諭
정조 13년 · 강
命嶺伯酌決河陽殺獄罪人李卜淡
정조 13년 · 목
刑曹判書沈頤之啓言河陽殺獄罪人李卜淡獄事太仁得厚之相鬪由於兒輩叱責卜淡裵女之抱脚出於挽鬪捄解而屍身上下又無要害之㾗損道臣起疑臣曹傅輕實由於此而太仁招中有裵女執髻批頰之語故其眞的與否至有令道臣詳覈以聞之命今觀査案屍親得厚之招旣日渠與太仁扶執相詰之際其妻突入執太仁之髻便成滾鬪之場云以女人備性見其夫被執之狀舊往執髻則安知無批頰洩憤之擧彼卜淡者見其父之執髻逢批而抱脚挽救容或無怪且裵女以臨娩之身初旣投跡於兩漢相摶之間未又翻轉於兩女相閧之際則畢竟致死未知其的在於卜淡之抱脚而批頰一款屍親旣云無是母女竝命裵女之死實爲矜慘獄體至嚴人命至重請上裁敎以道狀曹啓旣如許又於更査之後別無緊關違端當初持難雖出重人命之意此等處宜從僉議令道伯卽爲酌次事分付
정조 13년 · 강
左議政李性源二十九度呈辭命安心調理
정조 13년 · 강
召見濬川堂上李文源尙衣提調鄭昌順校正堂上
정조 13년 · 강
李家煥李書九于誠正閣
정조 13년 · 목
敎以前承旨李書九口傳付軍職校正間與前承旨李家煥不待下敎口傳直付軍職
정조 13년 · 강
飭穩城府使徐美修辭朝
정조 13년 · 목
吏曹以美修老父病劇請依例罷黜敎日已非獨身親非年限云事近規避此已可駭名以擇差豈可人人曲循此草記勿施待親病少間使之不多日內辭朝
정조 13년 · 강
遞承旨李普溫以安廷玹代之前望也
정조 13년 · 목
敎以鍾城府使之代令次堂口傳差出待下批不多日內辭朝
정조 13년 · 강
以吳載紹爲鍾城府使口傳也
정조 13년 · 강
命銓曹勿拘李祖承官職
정조 13년 · 목
政院啓言李祖承問啓事命下矣問于祖承則以爲臣於春間待罪承宣也成德雨上疏到院以至入啓而茫未見知伊日卽殿座日也雖緣悤擾不先索見是臣之罪也名以承旨疏章出納旣未見知自顧靦頑果爲援例自列而臣叔適在座以爲殿座時瀆擾極爲惶悚云故臣果於殿座罷後始爲陳疏徑出者蓋爲公議也至於疏中句語亦不暇裁擇屢勤嚴命一則臣罪二則臣罪云矣敎以屢問之下所對猶未免漫漶雖極可駭比初對猶勝旣日不先索見云則非不示也然則非自服而何又曰爲公議云則是渠不有其叔之訓誨甘聽他人之叮囑也然則又非自服而何渠旣如是自服後仍加欺瞞之目有所不可原傳敎此二字特爲爻周此後官職勿拘事分付銓曹推此自服之心以開自新之路
정조 13년 · 강
有政吏曹判書吳載純兵曹判書具允鈺進
정조 13년 · 목
以林道浩爲獻納邊得讓爲副總管
정조 13년 · 강
慶源府使洪聖淵上疏賜批
정조 13년 · 목
疏略曰臣於辭陛之日以弊瘼民情隨陳之意伏承筵敎若其些小弊端何敢覼縷而至於穀簿與軍伍有不可自下擅斷敢此條陳焉六鎭土多宜穀人民殷富而巧詐獰悍甚於諸道此北道守令便作名武厭避之窠銓家多不擇送百弊俱生豈不寒心哉以言乎穀簿則慶源一府還穀之數合爲四萬九千五百餘石而留庫條僅爲一萬六千三百餘石還分條爲三萬三千二百餘石而巡兵兩營盡分條乃居其半臣一一査櫛則鄕將吏奴輩之舊逋爲八千餘石其餘倉穀多是三四年陳腐者以此折米排巡簸春之後所失居半十日之內無一繼糧雖於南穀齊到之後還分式例猶且不贍已自歲前每於巡分之間擔持穀物鹽醬遍審民間救其絕火之類以至麥登之時此亦由於穀簿不實留庫欠縮而土品則本來膏沃而俗狃惰農生穀甚敷歲不失稔則穀賤如土稍實之民不願受糴貧殘之戶偏受還分歉歲捧糴以是尤難臣昨秋赴任催科已晚徵捧之數不過爲皮各穀四千餘石留庫旣縮新捧又少何以排巡救濟乎般粟往晡乃朝家不獲已之擧北地早寒災傷頻仍一方告飢諸道共疲此亦難繼之術惟以北土之穀畜儲北土以救北民之災事勢便宜至今無議及者臣實慨歎癸卯年監賑使李在學啓請設置交濟之穀定爲三分二留之法者最有實效今年賑還巡分之際賴以塗抺見今麥農旣登捧糴在卽丙申未捧之還雖難遽議昨年停退與未捧之數各穀二萬八千餘石則新還畢捧之後繼捧此數今秋如未準捧明年又爲畢捧無論各衙門穀定爲折半留庫之法另飭守宰嚴其典守以次用舊而蓄新亦令道臣每於盡分還之時別定隣邑守令反閱後穀品精麤數爻盁縮枚報巡營隨勤慢嚴黜陟則雖値歉歲民有數年之糧國無運粟之弊矣以言乎軍政則修擧一事又是急務一帶淺流只分彼我之界鷄鳴犬吠幾乎相聞則防守之備專在戎政臣府軍額名以場操守城兩色軍合爲五千二百八十六名而其中兵營所屬爲一千四百三名營門相拒道里稍遠替番往來其勢絕難間又罷立番收捧米布以爲營中公用之需雖如今年大無無論時存與逃故必使之族徵里斂及期輸納於營下故民之充定營軍也如就死地且年年流八於茂山至於昨冬今春則以其土穀之稍登挚眷往接其數許多安土重遷亦難一倂刷來而兵營所屬軍丁則自前亦有分數移付於茂山之例今亦依此移付然後可無除番布白徵之弊又有一種避役之類名以緇徒有妻有子混居村里者莫盛於六鎭而其子若孫世守僧名而不改若此不已則北關一隅幾爲緇徒之鄕隔江彼我祝髮之蕃殖已多識者之憂今春付賑之數幾乎其半此實無補於軍國有害於平民也吉州會寧明川等邑皆有僧軍名色諸邑亦皆倣而行之則大有補於充伍或可爲漸次還俗之道矣今此所陳還穀之畜儲軍政之修擧俱係急務非但爲慶源一府而論也亦可竝飭於北關諸邑守宰另加揀送然後庶可以責其效也仍伏念臣有萬萬迫隘之情勢慶源府間年開市乃在今冬臣之五代祖故監司命一陪扈入江都而五代祖母李氏殉節於城陷之日在臣私義不忍與彼人相接年前書狀官之除命亦以此陳懇蒙遞今於此役義無異同伏乞亟命選部及今變通批以二條所陳卽民食民瘼之大關捩卽令廟堂草記稟處本邑以開市當次主倅與彼人有嫌避宜卽遞代本職改差
정조 13년 · 강
召見有司堂上徐有隣于重熙堂
정조 13년 · 목
有隣啓言平壤慰諭宣傳官梁垸書啓有登對稟處之命矣其一以爲平山府有補設庫給債取殖錢三千餘兩而往在甲寅斂民設置凡係孔道民夫之役以此利條給價責立于今五十六年之間便成虛錄隣族之徵遍及一境本邑痼瘼無過於此虛錄本錢一倂蕩減本府某衙門留庫穀中限三千石移劃分給取耗補用則又除民弊云其一以爲道內六山城餉穀耗皆爲每石一斗獨於平山府太白山城則爲一斗五升民皆稱冤云其一以爲長湍地方峽野相半而大同收稅毋論田畓皆捧大米故民受其弊依他邑例田捧田穀畓捧畓穀實爲除弊之道云矣平山補役庫錢旣成虛錄則宜有別般變通之道而其所捄弊卽加分取耗一事爲本府蕩債捐出許多公穀殊涉可悶營邑往復或有他條之可以推移者則從長措處似合事宜雖以穀物言之本府留庫中三千石推移之道及半留外加分之民情願否有未可知山城異於平地故海西六山城餉耗皆爲一斗則太白山城之獨爲一斗五升殊涉可訝而遠外之事有難遙度長湍府大同之無論田畓俱捧大米年前因道臣所請行一年而止此必有委折請竝令兩道之臣詳探事實論理狀聞後稟處從之
정조 13년 · 강
命寧邊府漂戶別給米包
정조 13년 · 목
平安監司鄭昌聖狀啓以爲寧邊府使許▣牒呈內本月十一二日之雨本府各面沙汰埋死男四十三口女三十九口急流渰死男九口女三口而其中三十五口屍身極得五十九口姑未搜極全家漂壓又爲一百七戶云聞甚驚慘埋死渰死之類爲先題給恤典使之各別厚埋未極屍身則今方申飭搜極發遣褊裨一一慰撫米穀空石亦爲助給漂戶恤典以會付耗穀依例題給家舍改構之方另加顧助烟戶役蠲減等事亦令擧行務盡懷保之道趁卽奠居之地敎日觀此狀辭寧邊府十一面民戶漂失過百人命致傷近百聞甚驚慘致死人等生前新舊還上及身布竝蕩減漂失民戶身布新還停退元恤典外別給米包依平壤例爲之收瘞結構等節嚴飭地方官各別着念擧行畢瘞畢構後形止狀聞車回諭
정조 13년 · 강
左議政李性源三十度呈辭命安心調理
정조 13년 · 목
因慶源府使望筒敎日旣有各別擇差之命則以無勢之人擬此不願之窠稍有勢閥人將不爲此道邊地乎吏判事駭然越俸一等更令擬入昨日徐美修事草記已極可駭雖以絜矩之意不得已以俟間下去之意爲批而揆以事面寧有如許國體又惑逡巡當俟間卽其地定配以此分付因此思之日前韓光近之許遞未免曲循如是之故人皆效尤轉相稱頉眼眚雖其貞疾與他般痛症有異有何難强之端規道之習不可不懲原草記勿施三水府使除授使之當日辭朝未赴任府使遞付京職此後無論文武除拜之下稱托逗留者直以邊倅厭避律草記請勘事嚴飭該曹
정조 13년 · 강
罷吏曹判書吳載純職
정조 13년 · 목
政院以慶源府使首望鄭信達方在罪謫而擬望請勘當該堂上敎以罷職送西無闕差代無非大做錯至於此事事未前聞當該堂上施以罷職之典捧納承旨亦爲推考尋敎日俄聞慶源府使望筒以首望之在謫招政吏分付云然則推考亦過矣承旨推考下敎分揀
정조 13년 · 강
以李顯宅爲慶源府使口傳也
정조 13년 · 강
持平李升運上疏賜批
정조 13년 · 목
疏略曰嘻丙丁以來禍變層生前凶後逆換面迭出而三司之論俱屬故紙擧國之憤去而愈激君讎無可雪之日國是無底定之期每念及此寧欲無生至若妖宇賊偉何等凶逆而殿下一味濡忍當斷不斷使尙戴頭於海島之中至以貽慽二字爲禁令臺閣不能爭擧朝不敢言將至國不國人不人伏願亟寢設禁之命允三司之請噫嘻尹蓍東疏語負犯至重則爲殿下臣子者理當鸇逐之不暇而向日銓長之檢擬提擧之望已是一大世變儒臣抗論公議莫遏其後爲銓官者略無顧忌今日擬一官明日照一望或不恤三銓之爭難自許擔當或不顧亞僚之引嫌挺身出肅汲汲注擬如恐不及此其意以爲不甬勝朝廷一毫或挫則若將愧死故不念上天之嚴畏不問義理之關係有政輒擬打成圈套一聽約束如赴軍令嘻彼銓官獨不知魯禧之爲劇逆而始焉嘗試終乃力抗至再至三而若不知止耶臣謂前後擬望銓官竝施刊削之典斷不可已也臣得接小報三司諸臣以秋曹罪囚事聯箚到院曾未移時還卽持去臣未詳本事裏面之如何而所關至嚴聯箚至重則乍呈旋退擧措顚錯臣謂原箚則還入賜批當該聯箚諸臣亟施譴罷之典宜矣批以首陳事非禁令卽舊例也次陳銓官事言出於爾不若在於空蕩蕩地尾陳事劻勷之失姑無論爾言亦出存事體之意譴罷之請依施
정조 13년 · 강
施前吏曹判書吳載純吏曹參判洪秉纉不敍之典
정조 13년 · 목
敎曰臺批略言之外面觀之近於黨私雖不依施大體則近日銓官事萬萬駭然一擬猶涉當試再擬三擬烏得免較挈之跡乎非首非尾輒擬第二望者無論事勢之適然與否亦極礙眼大抵重臣尹蓍東之不惟無情亦且無累曾有下敎近來姑任置出於息而後用之之意則爲銓官者雖百擬千擬於副未之間以望其特點國有紀綱其可肯從干求之私乎此等風習次不可任其所欲爲當該銓官竝施不敍之典俾知懲畏之方雖以臺臣言之政目一出人人見之茍有錯誤人皆可言近日一重臣副擬事果甚礙眠許多言責之官獨李升運一人繼李祉永而論列當言不言之失不言者均有其咎而踵出迭發惟恐或後此亦未免蹤跡之嫌況字句之間多不稱停當此陶鎔醎酸之時此等詞鋒理宜裁抑持平李升運亦爲罷職俾知鎭鬧之意
정조 13년 · 강
遞承旨安廷玹以申應顯柳焵爲承旨前望也焵尋遞
정조 13년 · 목
廷玹在外焵以實病違牌故也
정조 13년 · 강
命花水山碑閣復置別將守護
정조 13년 · 목
全羅監司尹行元狀啓以爲雲峯縣監韓命祥牒報內馳進縣東八里許花水山奉審則碑文元無謄本故精印二件壁刻在於碑西百許步年久剝落只有字形印出一件地形則圖出一件碑閣前面有大小懸板故亦各印出而碑閣九間間或滲漏丹臒渝弊守直廳五間太半頹圮殿直廳三間覆▣而漸傷守護則前以別將爲之今以僧將一人番僧二名殿直一名晝夜守直而別將之革罷僧徒之替守俱無文蹟結復五十負當初劃給者附實相寺以爲守僧料米之資又除田稅結錢則所餘無幾蓋此荒山卽智異來脈其下一小巒橫落成局環以巖石者名爲花水山乃碑石奉安之所也八良峙柳峙等重巒疊嶂簇圍東南殲倭舊址尙今宛然實爲湖嶺間一大關防也邑中故老相傳以爲南原之上磻巖下磻巖山洞咸陽之嚴川馬川栢田等處相錯接壤於荒山左右今若以此地屬之本縣本縣殘弊稍可成樣嶺扼捍禦亦可益固且以守護之道言之只置僧將非尊奉之義復置別將爲宜至於修補一事最是急務云碑文則作爲簇子壁刻與大小懸板各一件及地形圖粧䌙作帖盛樻上送碑閣雨漏丹臒色渝萬萬未安守直兩廳之擧皆頹傷亦甚可悶趁今修補不容少緩謹與地方官措備物力卽爲始役緇徒守直大欠事體設置別將亦無意義諸處史庫皆有參奉依此例差出俾爲守直恐爲合宜邑報中地方嶺扼雖有論列而事係更張有難輕議且與守護之節體叚各異不敢擧論敎以碑閣所重自別守護之方不可泛忽況關防重地乎繕修則才有下諭者而別將之復置地方之移屬事勢便否問于有司堂上中曾經道伯人各陳意見係是本閣狀啓仍令一提學亦具意見指一稟處○一提學金鍾秀啓言戶曹判書徐有隣以爲碑閣守護之方宜無不容其極而別將復舊旣無意義參奉設置有難創始且守直之勤不勤無間僧俗依前以僧將番僧殿直擧行而僧將略倣邊山行宮總攝例以總攝稱號另擇道內有履歷僧徒差定殿直亦加定一名總攝以下料米加爲磨鍊使之着意守護碑閣及守直廳舍頹圮處趁卽修補每歲春秋令本官躬審隨頉隨補至於割地一事元無關於碑閣守護等節今姑置之似合事宜刑曹判書沈頤之以爲碑閣守護付之數箇殘衲誠極疏虞而毋論別將參奉若非朝廷差送則其疲殘無力與僧將等耳若以邑校中勤幹解事者別立名色稍優其料食加定其隨率携眷移接於守直廳使之晝夜守直而限年輪差望報巡營則殘邑貧校有聊賴之道必當盡力此亦宜有節目使道臣往復該邑期於無弊似好至於地方移劃事件雖異蓋上下磻巖在南原爲僻隅在雲峯壤地接錯而兩邑之豐殘懸殊故道內已有割此補彼之論雲峯名以營將鎭守嶺阨而邑力殘弊最於一路今若以此割付似爲蘇殘之道事係沿革恐難輕議云臣之賤見則道啓中參奉一款引例不襯判付內旣未提敎則不必擧論而凡係山麓看護僧勝於俗中間以僧徒代別將想或以此若以重事面之道言之則勿罷看守之僧徒加出舊設之別將或以別將代僧將以縣校中輪迴擇差允合事宜添料添額俱無不可而總攝名號名義似未叶至於兩邑地界割屬事雖似合於裒蓋之政取此與彼之除爲弊多端不但斷鶴續鳧之憂改絃易轍之擾而已恐難輕議矣敎以看護之方僧勝於俗事面稍尊別將勝於總攝依卿議僧徒則勿罷除公私雜役限幾十名定以元額䲥穀斂散取耗給料別置僧統一人限年以勤仕人狀聞帖加成給而別將則依舊復設縣校中一歧另擇定置就中從久勤備三望令道伯報兵曹差擬受點有將則不可無卒亦不可無支放之資竝令道伯成節目指一狀聞本縣以蕞爾小縣介在關防重地割補和害雖有鶴斷鳧續之歎而名以鎭營偏戶僅爲二千殘弊已甚矣況請劃地界在此爲要衝在彼爲贅肉則咸興南兩邑中從民願邑力移屬未爲不可亦令備局有司堂上關問便否使之狀聞後稟處事分付
정조 13년 · 강
重推平安監司鄭昌聖
정조 13년 · 목
該監司狀啓以爲義州府尹李頤祥牒呈內今月初九日十日大雨暴霔沿邊民戶島中把幕太半漂壓幸賴船隻之預待人物得免渰死全家頹壓爲三百七十五戶待水退摘奸自至遲滯凡係顧恤之方着意擧行把幕漂壓處方舟排列一如把幕警守之樣云故申飭地方官另加顧助私養山本許令斫取改造烟戶雜役一倂除減恤典依定式題給敎曰前報兩邑民事方關心本邑漂戶又如是夥然言念蕩柝之狀若在目中不遑寧處況邊上重地顧恤尤宜自別漂戶恤典原式外加給米包優給材木期於從速奠居人命之無一致傷雖萬萬多幸漂失之餘更有何力能辦許多征賊乎被水民戶還上身布無論新舊特竝拔例蕩減仍令灣尹着意撫摩速卽依舊安業待其快得就緖具由狀聞事令廟堂嚴飭灣尹及道伯處昨日回諭中有未及提諭者寧邊揜死人命中尙未拯出者待其畢拯形止狀聞其妻孥之生存者招致慰諭仍蠲當年身役事更令道伯卽爲知委該邑擧行大抵旬間雨水後民戶漂溺今始排日陸續登聞稽忽極矣煩屑甚矣當該道臣從重推考兩邑守令竝施三等越俸之典
정조 13년 · 강
慈宮誕辰命以進表裏磨鍊
정조 13년 · 목
禮曹啓言惠慶宮誕辰陳賀請依例磨鍊擧行敎以旣承慈敎以進表裏爲之
정조 13년 · 목
以李勉兢爲吏曹參議李書九爲敦寧都正朴光遇元永龜柳和源爲宣傳官元仁謙安必濟韓師鎭李敬佐爲武兼柳東興爲部將光遇以下竝加設也
정조 13년 · 강
命承旨呂善亨仍任五衛將以李書九代之前望也
정조 13년 · 목
敎曰前單點下之後始覺年限已過同副承旨仍任前職其代前望單子入之待下批牌招察任
정조 13년 · 강
左議政李性源四度呈辭賜批不允
정조 13년 · 목
批以渙諭三宣冀卿深諒巽章四徹失予所圖豈因微痾遽釋重任念國家弘濟之策在輔相弼諧之功惟簡在心蓋欲委任之必久相須成體尤合誠信之交孚而老成殫竭之忱庶無間於前後肆寡昧眷毗之意實靡替於始終生民顚連幾資措置之密勿庶績叢脞每喜謨猷之詢咨不料求助之辰連上乞免之牘倘念股肱之托義可去耶屢勤心腹之數辭已竭矣大臣職在盡瘁固知去就之不輕世道日就多艱盍念上下之交勉於戲雖欲養閑於樞府此誠何時方當注意於台司決難曲副須體至懇亟斷來章所辭宜不允知製敎徐配修製進
정조 13년 · 강
放定配罪人白聖奎等
정조 13년 · 목
京畿監司趙鼎鎭以洪州牧定配罪人白聖奎富平府移配啓敎以不足責庶足懲與李禧謙放送事分付
정조 13년 · 강
左議政李性源三十一度呈辭命安心調理
정조 13년 · 강
以南鶴聞爲承旨李羲觀爲副校理竝前望也
정조 13년 · 강
命鍼醫李春敷等施罰有差
정조 13년 · 목
內醫院啓言本院醫官出入診筵其所持身與他自別而鍼醫李春敷張宅祚等因一徵事爭閧於鍼醫廳擧措悖戾聽聞驚駭春敷宅祚竝請汰去敎曰渠輩持身宜謹愼況年皆計籌有餘則互相爭閧至於登徹所爲萬萬駭然李春敷之術業棄固可惜張宅祚則功勞本自不些雙汰不可隻汰亦不可春敷以首醫不悛舊習罪降付未座宅祚罰番三日此後使之和同萬一有起鬧之弊無論曲直先自首醫春敷令該府決杖六十九度遠配不飭之提詷難免其責以此知悉嚴飭
정조 13년 · 강
施獻納林道浩不敍之典
정조 13년 · 목
道浩疏略曰噫事在目下苟有可言則夫人可得以言之不必以形迹爲拘地處爲別也明矣惟彼尹蓍東之負犯也關係也非出於一邊之好惡也卽有臣分者之所不敢擧擬者也有秉彝者之所必欲懲討者也只以懲討之論適出於一邊數人之故銓衡之人必欲力抗於上下齊憤之地此誠非細故也其在防微折萌之道扶植言者宜無所不至而今者臺臣處分有若兩罪而和解者然臣誠憂慨不知所屆況在聖明聽言之道只論其言之當否論其人蹤跡之如何也臣願亟寢前持平李升運罷職之命焉因此而竊所慨然者存焉向來趙星逵之疏千言萬語閃忽詭秘故爲拙態而其中尹蓍東事一款尤極無嚴臺閣之體是則是之非則非之而乃敢不是不非微發其端隱然欲售嘗試之訃其所設心可謂巧且㦧矣如此閃弄叵測之類若置而不論則何以懲此輩力拒之習息一世方生之論乎臣謂趙星逵爲先施以刊削之典斷不可已也敎曰臺言體重則無論疏與箚輒令還給反涉如何雖賜例批臺臣事豈成說乎凡事端與言議不激則不成近日銓官之不緊照擬甚非爲世道息鬧重臣進身之意激成之失不可不懲昨日勘罷略有所裁量者止此足矣設欲陳論安往而見昨批云云始甘爲殿於李升運欲躐立幟之譽乎附陳事亦未必爲然觀於原疏全篇鄕闇云爾詭秘當乎數昨有銓官事昨日有臺臣事今又有此疏堅白相混爭樣爲事淸朝揖讓之風可謂掃地蔑如此臺臣非不知嚴勘姑軫激成之戒且付三令之科獻納林道浩亟施不敍之典莫以昨今處分之用前例板看作尋常飭令復循舊日伎倆事仍竝知之
정조 13년 · 강
原春監司李度默以旌善等邑民家漂壓人物致死馳啓
정조 13년 · 목
該監司狀啓以爲旌善郡民家漂失八戶頹壓十三戶渰死一名洪川縣漂失二戶頹壓一戶渰死三名壓死五名江陵縣漂失二十七戶頹壓七戶壓死九名狼川縣頹壓二戶渰死二名淮陽府漂失四戶頹壓四戶寧越府漂失三十二戶頹壓十四戶渰死二名春川府漂失二戶頹壓一戶漂死一名元恤典該邑顧助外自臣營略給穀物死亡人則使之善爲埋葬漂壓戶則期於從速奠居至於貧不能庇身之類更加探問顧恤安接之意申飭列邑敎曰多數漂頹處元式外別加周給致死人生前還上身布竝蕩減事回諭
정조 13년 · 강
遞承旨李時秀以李敬一代之前望也
정조 13년 · 강
施中官趙命和刊名之典
정조 13년 · 목
兵曹啓言水刺間雇立軍士薜仁老味換佣嘉順宮軍士福金號牌與章標冒入於丹鳳門爲門卒現捉故査問其委折則所供內渠之次知中官借給他人之號牌與章標使之往來差備云次知中官罪狀不可置之請令該府拿問處之私相與受之軍士竝移送秋曹照律允之敎曰中官不可拿遽而止仍令內侍府刊名軍士何足移送嚴棍除名大抵冒佣與換入水刺間燈燭房等差備所屬爲尤甚此後隨卽捉納草記
정조 13년 · 강
左議政李性源五度呈辭遣承旨敦諭
정조 13년 · 목
敎曰予惟古者大臣匡輔上躬弘濟時艱矧今世道睽華人心泮渙彌綸調劑之責在於承弼之地卿當不擇夷險毋孤委寄以效盡瘁之誠夫豈可遽因旡妄之疾便作釋負之計也哉玆遣近密之臣更數諄複之諭卿須亟撤請告之章庸副凝佇之意承旨李書九製進
정조 13년 · 강
禁府以李珍國等照律啓
정조 13년 · 목
該府以長木浦別將李珍國朴信佐等原情啓請刑推得情敎以除刑推議處又啓言李珍國朴信佐身爲鎭將澴穀慢不董督仍循反作瞞報磨勘謂以加分犯用耗條尤極無據以此照律珍國杖一百流二千五百里定配以功臣孫收贖告身盡行追奪信佐杖一百收贖告身盡行追奪流三千里定配私罪允之敎以李珍國功減一等又以信佐江西縣定配啓允之
정조 13년 · 강
命壯勇營貧窮校卒頹戶恤典自戶房磨鍊題給
정조 13년 · 목
敎壯勇營曰校與卒無異衆所共知貧窮者如有家舍頹圮之事恤典參酌磨鍊著爲定式事令戶房知悉
정조 13년 · 강
左議政李性源六度呈辭命安心調理
정조 13년 · 강
飭薦獻物種毋或以不合之品封進
정조 13년 · 목
敎曰凡薦獻之物皆有月令雖不敢自下擅退定限而或因節候之有早晚以未成熟已陳久之品薦獻則揆以禮制與事體決知其未安此後京外薦獻物種中不得不稍待若干日成熟者過若干日渝變者雖至差先差後於元定日子須勿如前以不合之品封進事令該曹申飭京外
정조 13년 · 강
命故判書宋言愼施以易名之典
정조 13년 · 목
敎曰月前因筵臣言故判書宋言愼家知有宣廟朝御札奉來敬玩寵眷之隆赫在古罕有且況御札辭意視同家人密勿鄭重懇懇惓惓此宗親國戚家所未蒙之異數殊眷予不任三復欽誦原帖子以主家之貧窶不能堅藏未免有渝刓玆令度支長改粧盛樻子澴于主家而另摸一本奉置內閣主家人澴奉時節次藏弆之所依筵敎令度支行會該道以其無文蹟之故不得擧行云故判書之事跡觀於家狀亦多照爛遭遇如是隆盛則尙無易名之典可謂欠事而向聞大臣言過百年後非特敎及大臣筵奏不得爲之云令弘文館待其撰狀卽爲擧行
정조 13년 · 강
左議政李性源七度呈辭命安心調理
정조 13년 · 강
以李明運爲平安兵使備薦也
정조 13년 · 목
以洪秉纉爲同義禁
정조 13년 · 강
飭頹戶恤典隨卽題給
정조 13년 · 목
漢城府以民家頹壓別單啓敎曰恤典卽爲題給○賑廳以西部全家頹壓五戶各錢二兩完少頹多四戶各布一疋分給啓敎曰日前亦有申飭於京兆尹者果已隨卽提飭乎貧民之破屋床床不惟切矜況全頹之類庇身無所是何異納之溝中乎若聞頹戶別單來到未嘗暫時遲滯啓不欲使渠輩家累得蒙實效本廳則隨判下趁卽題給該戶受去亦果不踰日乎待快晴分遣摘奸以考勤慢慢在本廳本廳郞官當拿處慢在該府則堂郞當重勘不飭之部官亦當先汰後拿此意更須嚴飭近日何以分給何以受去形止幷自本廳該府論理草記
정조 13년 · 강
飭諭北關慰諭御史鄭大容及監司李秉模
정조 13년 · 목
御史鄭大容狀啓以爲臣自茂山府歷會寧鍾城今到穩城飢民幷皆回蘇農形今初一日以後甘霈連下兩麥之枯損者今幾蘇醒晩穀之茁茂者皆可占豐輪疾幾皆向熄閏五月朔初巡分賑人口穀數及救急穀鹽醬藿數爻幷關錄于後吉州牧飢民二千五百五十七口折米六十三石十四斗○設粥折米一石十二斗零救急折米八石八斗零鹽二石十四斗六升零醬四石一斗一升零藿五同五注之零明川府飢民一千六百六十八口折米三十九石六斗○設粥折米一石一斗零救急折米七石十三斗零鹽二石四斗三升零醬五石二斗三升零藿八同四注之零鏡城府飢民二千五百二十六口折米六十二石一斗零○設粥折米一石十四斗救急折米十二石八斗零鹽七石七斗九升零醬五石十二斗八升零藿十四同二十九注之零富寧府飢民三百九十八口折米九石七斗零○設粥折米四斗零救急折米四石零鹽四斗五升零醬十一斗七升藿三十九注之零茂山府飢民八百九十八口折米二十二石回斗零○設粥折米十二斗零救急折米八石四斗零鹽十斗四升零醬八斗九升零會寧府飢民一千六百四十四口折米四十石九斗零○設粥折米一石零救急折米十二石九斗零鹽一斗六升零醬四石二斗四升零鍾城府飢民六百九十四口折米十八石七斗零○設粥折米六斗零救急折米三石二斗零鹽一石四升零醬二石三升零藿九同十八注之零穩城府飢民九百八十一口折米二十五石二斗零○設粥折米五斗零救急折米五石十四斗零鹽一石三斗三升零醬八斗三升零藿三同三十一注之零慶源府飢民五百六十四口折米十四石三斗零○設粥折米八斗零救急折米七石二斗零鹽六斗三升零醬一石一斗零藿一同六注之零慶興府飢民八百五十三口折米二十二石二斗零○設粥折米六斗零救急折米十一石六斗零鹽十四斗一升零醬十四斗六升零藿三同四十八注之零城津鎭飢民四百二十六口折米十石十二斗零○設粥折米三斗零救急折米二石二斗零鹽三斗六升零醬十斗七升零藿一同十四注之零合飢民一萬三千二百九口分給折米三百二十八石十一斗零設粥折米九石零救急折米八十三石十三斗零鹽十七石十一斗零醬二十五石十四斗零藿四十七同四十八注之零敎曰近日雨賜何如民情亦何如賑事想已就緖何當告竣復路以何日爲定乎益念愼終之意毋或一分怠忽事回諭○監司李秉模以道內雨澤及農形馳啓敎曰京中雨澤過於周洽本道目下農形果如何民情快至奠安南關各邑賑政何當告竣卿須益念委寄之意毋或怠忽事回諭
정조 13년 · 강
遞承旨洪秀輔申耆李敏采以金載瓉柳誼李鼎運代之載瓉以父病陳疏乞遞賜批許之以具㢞代之前望也
정조 13년 · 목
秀輔連日呈病耆敏采篤老侍下故也
정조 13년 · 강
命平壤頹戶另加顧恤仍遣宣傳官騎驛慰諭
정조 13년 · 목
平安監司鄭昌聖狀啓以爲去月廿四日五日六日之雨大同江水漲溢綾羅島全家漂失爲八戶全家頹壓爲五戶羊角島全家頹壓爲二戶城底水邊及沿江上下全家漂失爲五十三戶全家頹壓爲五百八十二戶而人物則幸免渰死凡係顧恤奠接之方爲先着意擧行元恤典外米穀空石逐戶加給以紓目前之急私養山木許令斫伐俾卽改造烟戶雜役一竝除減漂失民家中戶十二戶各小米八斗小戶五十戶各小米七斗頹壓民家大戶一戶小米九斗中戶四十四戶各小米八斗小戶五百四十四戶各小米七斗依定式題給恤典請令該曹考例會減敎曰觀此狀本今番雨水平壤城內頹戶之數至於屢百之多聞甚矜惻若不別般顧恤農時民人何以聊生而奠居況全頹此多則蕩析之狀若在目中玆遣入直宣傳官騎驛慰諭仍以元恤典外以會付穀依年前被燒之例計戶分給申飭道伯地方官拮据材力使卽經始改構如有澴上身布者全頹遽蕩減其餘道伯分等蠲恤後狀聞事知悉
정조 13년 · 목
敎曰水標不至過流霔勢不至竟日而跨朔成霖痒稼可慮關西水漂此多北路事誠關心京城爲八路之表時令早晩不須論祈晴祭不卜日遣近侍初七日設行執事官依前例以內外司入直官中塡差事分付○政院以四門祈晴祭何承旨進去取稟命左承旨則興仁之門進去右承旨則敦義門進去右副承旨則崇禮門進去同副承旨則肅靖門進去又以祈晴祭晴崇禮門興仁之門敦義門閉門標信請出啓敎以神位版人定前奉詣事史官旣承筵敎待史官進去後奉詣之意分付太常城門則日暮後閉門而明日明陵忌辰祭香祝奉詣時除標信開門事分付兵曹
정조 13년 · 강
命湖西嶺南雨水多寡問列邑狀聞
정조 13년 · 목
因全羅監司尹行元農形狀啓敎曰去月念四日之雨平壤多漂戶平海有沈坪今日祈晴之擧出於均爲諸道祈稔之意觀此完伯狀啓本道列邑則廿四之水不至大叚以日候快晴田番穀一倍改觀爲說狀啓封發卽初二日而亦無雨澤綠由本道雨澤之不至過多可知爲民事極可幸也然則湖西嶺南廿四以後所得多寡何如亦無漂戶沈坪之患乎須卽詳問列邑狀聞事令廟堂郞爲行會
정조 13년 · 강
禮曹以三聖祠祭品祭式收議啓
정조 13년 · 목
該曹啓言因三聖祠祭品祭式定式事覆啓可關問者關問難決定者問議內閣及文任諸臣更爲指一回啓事有命矣關問該道則黃海監司李洪載回關以爲舊圖之十籩豆新圖之十二籩豆不知變改於何年祭服破毀權着黑團領亦不知爲幾年辛丑道臣致祭時有搢笏執笏之語而初無執之搢之之事此等沿革皆無可據籩之芥子等四品豆之醋與醬二品換用之文蹟絻無節享時獻官則例以地方官差定典祀兼大祝與都預差僉使萬戶別將中差定而地方官若値空官兼官爲獻官地方官若在官有故則典祀兼大祝陞獻官都預差陞爲典祀兼大祝而元無鄕任替行之事至於諸執事以生進幼學中差定牲用二品笏記第一二位直書無別稱事文跡無徵亦難臆對守祠則有都監監官僕隸則有祠直山直等名色而亦無以考據至於節享時典祀兼大祝不以郵官塡差者非但流來前例使行絡續三驛察訪分差無暇之致云矣問于大臣內閣及文任諸臣則左議政李性源以爲三聖祠儀節太疏及今釐正有不容已而第一二位祝文笏記之直書二字姓諱與稱號俱不可考雖欲改書其勢末由取見本道陳設圖二本舊本則與五禮儀歷代始祖祭陳設圖同新本則似是目下行用之例而未知昉於何時似當一遵五禮儀釐正至於典祀守祠之官監護僕隸等屬亦宜如崇仁殿例云右議政蔡濟恭以爲廟社籩豆數皆十二而歷代帝王之廟用十減二意本有在本祠今式之變舊式用以廟社十二之制者不知創於何人而以舊圖照視於開元禮則醴齊盎齊開元所有而圖則無之㽅大羹開元所無而圖則有之雖不可謂沕然無錯然五禮儀倣開元禮而爲之實國朝遵行之式則何不用舊圖之依五禮儀者而反用新圖之節節無稽者乎但五禮儀則鉶和羹爲三器而本祠牲止於二則舊圖鉶羹之隨爲二器固應然也祝式之直書無別稱雖屬可訝檀君之時風氣未闢人文何論桓因檀雄之爲號爲名今不可强度而設令非號周公之詩或曰亶父或曰王季金縢之祝稱三王曰爾以此推之直書恐無不可況位版旣以此書之非此則無可以別稱者乎古禮則非祭服不行況本祠笏記旣有搢笏執笏之句則以年久毀破莫之改備直用黑團領占便行事有華盛服之義飭令巡營與本縣如禮措備敞又改爲籩豆六品之換用應用新圖所創今若依舊復設則不期革而自革然若係土無而難得者則類充亦似不害獻官之或以邊將替代以事則草率也以面則苟簡也別立定式獻官必以本縣令典祀大祝必以郵官而縣令郵官皆有故勿論遠近以道內守令差代毋或弛張至於守祠之人旣有都監與監官稱號而皆自本縣儒生中差定則但使另擇而已若以特地崇奉之故創例如崇仁殿之例則必啓鄕邑爭端此非聖問所及而以先事之慮不避覼縷祠直五名山直一名幷勿侵役俾得盡心於守護之節恐不可已奎章閣提學金鍾秀以爲籩豆之不必增十爲十二牲不增二爲三而鉶當減三爲二圖式之舍新取舊行祀之當用祭服獻官大祝之新定式守祠各人之仍舊貫大臣之議備矣無容別見而稱號一款位版所題旣是創立時事則名與號之分及天王二字雖不可考祝式及儀註一依位版而添書恐合事宜位版之直書雖似太質欠敬而鴻荒之世以朴爲貴後世繁縟之禮不必追加비賁飾況我東文獻本自鹵莾之中太古之事尤屬泝究無階者乎至於崇仁殿之例恐不必比論蓋箕子東來用夏變夷我東之人受恩罔極崇奉之節雖侔擬孔聖議者猶或以爲不過則似不當與歷代始祖廟比例云檢校提學吳載純以爲祭品舊式及祭服將事釐正得宜無容更議至於其第一二位祝文之無君王等稱號只書二字恐爲太質當依位版添書而但天王之號自有出處則位版雖是創立時所題旣無憑據遽然添書亦涉如何云檢校直提學徐有防以爲平壤崇靈殿乃檀君東明幷侑之所祭品祭式守祠置官之節旣有已例則均是檀君之享而若是斑駁有未可曉遵此釐正似合事宜至於祝文及儀註中直書一款事係鴻荒考證靡據第名字云云雜出東史流傳已久則仍因沿襲亦涉如何若以第一位第二位第三位稱之抑或一道云直提學金憙以爲三聖祠祭品祭服之所當釐正而復舊旣有大臣及諸臣之議臣豈有異見而但祝式與崇仁殿之例諸議不一而位版所題毋論名與號旣在創設時今不可改則祝式所稱揆以禮意不宜與位版有所異同若稱以第一第二第三位則雖似致敬實則違禮至於崇仁例三聖之於箕聖不無間焉崇奉之節亦豈可若是班乎直閣李晩秀待敎金祖淳以爲三聖事蹟文獻無徵沿襲已久稱號之欠敬品式之未備在宜釐正而昧於典禮不敢臆對云弘文提學徐有隣以爲歷代始祖檀君首出祀典祝式初無異同今此三聖祠不曰殿廟而獨稱以祠享儀守直之節多不如式者抑或有所以然者謹按東史曰檀君降于太白山都王儉城後入阿斯達山爲神太白山卽寧邊府妙香山王儉城卽平壤府阿斯達山卽文化縣九月山也平壤府特置崇靈殿以享檀君蓋平壤卽所都之地距寧邊不遠故也以此觀之文化之祠卽倣桂林虞帝之廟仍又竝享其先世兩代則揆以事面比諸崇靈殿之專享歷代始祖煞有間焉享儀守直之節不及崇靈殿恐不是異事而今因修改之役享儀之不如式者允宜釐改祭品祭式一遵五禮儀施行其中祭品之土產代用禮經所許不必爲拘獻官大祝則以守令察訪照例塡差著爲令式至於位版之直書或者如古昔帝王因名爲號之稱則禮有以質爲貴者追改殊涉重大守直監任旣與崇靈殿有間則仍舊擇差亦合事宜云矣今此大臣閣臣多以仍舊圖式爲言新式增減出一人之臆見實多乖舛莫重典禮惟意改式無論營邑所當論罪而年代不可考雖不可査發克復舊典在所不已至於祝文之書諱書號雖不可知果是諱字則非但太古淳質之風有非後世繁縟之儀且行之久遠神道已安雖欲避諱書號有難義起享事之有祭服自是齋明盛服之意則敞又改爲所費幾許而因循拋置自以已意代着團領於此一節可見外方祀典之儀不及物誠爲可慨其外享官差定及守直等節諸臣之議皆有論列以臣膚見不敢擅陳伏惟上裁敎曰淳風逖矣文勝日甚何必勤諮於節目間繁縟之儀而本祠體貌自別祭不合式實有如不祭之歎向者措辭判下諒由於是籩豆品數之昔無今有無朝令之頒示則斯速復舊制土產換用亦許泛便牲牢事文蹟雖無徵禮義則有據祝式與笏記事若號若名難以卞知此兩叚竝仍舊無妨祭服之權着團領事近擅便飭令該道新備敞又改爲之意嚴飭分付獻官典祀等原差代差事祠與山直勿侵役事依右議政議施行
정조 13년 · 강
左議政李性源八度呈辭賜批不允
정조 13년 · 목
批以溫諭屢宣嗟予辭之已罄懇牘又上慨卿心之莫回豈因一時之微痾遽解三事之重任顧今憂虞之溢目不宜輔相之丐身嗟國事之罔涯方歎首席之久曠念廟謨之多滯奈此端揆之獨勞君臣有如家人必貴情志之相沕疾病雖因無妄尙喜精力之不衰夫何求助之際屢尋請告之章神明所扶庶幾昔疾之已愈倚毗方篤盍思前批之丁寧雖使鞠躬而盡誠難望艱憂之弘濟豈可釋負而求退罔念休戚之與同復用諄諄而告之無懷望望然去也於戲人言雖至宜付官師之箴規相職不輕寧或去就之容易勿復困我決不捨卿所辭宜不允副修撰柳文養製進
정조 13년 · 강
京兆賑廳以恤典分給形止論理草記
정조 13년 · 목
該府啓言因賑廳頹戶恤典草記分給受去形止有論理草記之命矣恤典題給飭敎諄複故當雨水之時另飭各部星火報來一邊修別單入啓一邊枚報賑廳卽地分給而應受民人預爲來待別單啓下則自賑廳卽地分給者已成規例而今又伏承聖敎更爲嚴飭各部益加惕念擧行○該廳啓言本廳與該府已有約束自該府一邊修啓別單一邊謄報本廳應受民人預使來待別單啓下則本廳郞廳卽地出給故姑無踰日遲滯之弊今又伏承聖敎更爲嚴飭各部惕念擧行
정조 13년 · 강
命遣承旨馳詣明陵奉審摘奸局內諸陵一體奉審
정조 13년 · 강
左議政李性源九度呈辭賜批不允
정조 13년 · 목
批以渙諭不止於再三卿宜見諒巽牘遽及於八九予欲無言須念休戚之與同莫曰疾病之難强顧今日何如時也豈大僚可以去乎峽農不豐於前秋北路之賙賑米畢水潦無比於今夏西民之渰漂驚心三公任燮理之工方期雨暘時若廣務多叢脞之歎政宜上下交修肆予憂慮之多端顧卿擔負之甚重股肱之托冞篤莫謂潦止霽行心腹之諭屢宣可認意竭辭罄人言雖至於侵詆不必有介於中天時正屬於炎敲毋使獨勞於上想美痾自當勿藥而此時豈合丐閑放戲誠禮恐或未足自顧多慚君臣貴相知心不庸煩誥所辭宜不允修撰李晴製進
정조 13년 · 강
以金思穆爲兵曹參判李祖源爲參議前望也
정조 13년 · 목
參知有實病許遞參判未差故也
정조 13년 · 강
召見奉審承旨于誠正閣
정조 13년 · 목
敎曰潦炎如此時囚區別功議以草記照律勘放○該府以河陽縣監朴吉源原情啓請刑推得情敎以除刑推議處又啓言殺獄檢驗關係至重爲檢官者固當十分精察而此獄事情旣甚疑晦諸供又多變幻初不到底究覈末乃硬定元犯者極爲可駭以此照律杖六十狀贖奪告身一等而功減一等請笞五十收贖解見任別敍放送允之咸鏡監司李秉模以南關分賑飢口穀數馳聞狀啓以爲自定平至端川六邑閏月朔中巡分賑飢口穀數開坐于後而定平咸興洪原北靑四邑則春年登場中巡仍爲畢賑利城端川兩邑則今月終巡可以畢賑矣端川府飢口五千四百七折米一百三十三石六斗五升○救急折米四石九斗六升零醬十八石一斗八升零甘藿二十九注之零利城縣飢口一千七百九十八折米四十七石三斗二升○救急鹽十一石十四斗八升北靑府飢口一千五百七十六折米三十五石四斗五升○澴民救急折米七十七石九斗九升洪原縣飢口一千四百四十九折米三十七石八斗六升○飯造米五石十斗三升零醬七斗二升零甘藿一同二十五注之○救急折米三十八石一斗五升鹽四石十二斗四升零咸興府飢口二千六百六十四折米六十五石七斗五升○飯田米九石九斗三升零醬一石十一斗六升零甘藿二同三十注之零○救急鹽五石四斗九升零○澴民救急折米二百九石十二斗二升零定平縣飢口一千六百六折米三十九石十斗五升○飯造米五石五斗三升田米二石二斗醬一石一斗零甘藿三同十一注之○澴民救急折米二十五石十斗已上飢口一萬四千五百折米三百五十八石十斗八升飯造米十一石六升零田米十一石十一斗三升零醬三石四斗九升零甘藿七同十九注之零救急折米三百五十五石十三斗三升零醬十八石一斗八升零鹽二十二石一升零甘藿二十九注之零
정조 13년 · 강
左議政李性源十度呈辭命安心調理
정조 13년 · 강
飭諸道漂戶拔例顧恤
정조 13년 · 목
因漢城府民家頹壓別單敎曰恤典卽爲題給王政自近及遠今年潦水日子近年中最多諸道如有漂失民戶各令地方官詳察坊曲原係恤典者先會減後狀聞下此不入於恤典而貧不庇身之類令道伯抄出拔例顧恤期於奠土事令廟堂措辭嚴飭行會
정조 13년 · 강
忠淸監司權欕以康津縣稅船致敗啓
정조 13년 · 목
該監司狀啓以爲康津縣稅船一隻今月初一日漂掛於洪州元山島人物則幸免渰死穀物則若干石爲水盪溢散落船底潮進時乘船缷運者爲二百石其餘方待潮至次第缷下而當該護送監色等今方嚴刑懲礪騎船監色沙格等待畢缷後論罪陳聞計料敎曰與洋中臭載稍異不必分給民人以貽拯劣改色之弊待水退船出仍令上納只以不善制船之罪刑懲監色事分付
정조 13년 · 강
原春監司李度默狀罷伊川府使李命勳安峽縣監金德行
정조 13년 · 목
狀啓以爲伊川府使李命勳以麥前民情之遑急留庫中小豆一萬三十九石十三斗六升太二百二十四石一斗五升加分安峽縣監金德行以豆太苗枯勢將夐播留庫中太一百四十四石分給竝首實牒報農糧艱窘種子罄乏固當憂悶而留庫擅分自有其律竝爲先罷黜其罪狀請令攸司稟處
정조 13년 · 강
特賜壯勇營軍任必源之父旌閭之需
정조 13년 · 목
壯勇營塘報手任必源以其父孝行旌門命給由仍敎曰今番孝烈分等褒奬時見任壽萬名字之首題考其行誼誠其卓異特置旌閭秩蓋示深嘉之意似此誠孝在士族猶罕聞豈料蓬蓽間執㦸之賤有此善人乎際見粘目壽萬卽本營軍任必源之父云本營異於他營旣聞貧艱辦備旌閭之由豈無別般顧恤之擧乎米二石錢十兩木三疋令別庫卽爲題給給暇事依粘
정조 13년 · 강
左議政李性源十一度呈辭遣承旨敦諭
정조 13년 · 목
敎曰予之敦勉于卿亦已屢矣況中書政本不宜久曠卿若體寡躬之眷毗釋負就閑此豈其時玆遣近臣申布至意卿其亟撤辭單卽起視事承旨李書九製進
정조 13년 · 강
遞承旨柳誼以洪仁浩代之前望也
정조 13년 · 강
以李翼晉爲伊川府使洪樂敎爲河陽縣監金師柱爲高靈縣監黃瑗爲安峽縣監口傳也
정조 13년 · 강
推承旨李書九汰注書洪樂敏
정조 13년 · 목
因承旨房望誤書入啓敎曰釋楬之初巳不知奏御文字之體重如是駭然當該書入注書汰去該房承旨推考
정조 13년 · 강
大司憲李▣陳疏辭職賜批許之
정조 13년 · 목
疏略曰臣向於銓職動輒生疣至於臺望排擬致煩侵夜酬應罪合萬殞而不量已力徒恃寵靈孤畸之蹤久處權耍鈍滯之性全昧俯仰睢盱交萃鋒鏑潛伺早晩顚沛固所自料果然李祉永之疏出矣觀其疏語以尹蓍東提擧擬望噂▣備至聲罪甚重斷以無忌勘以譴削臣於是竊不勝悸懍繼以駭惑者也夫尹蓍東事當初編配畢竟昭釋皆出於上天霜雪雨露之至意則銓家之檢擬官職卽不過政注間故常而今乃以嘗試等說勒加危怖之目直驅罔測之科者抑何故也蓋此二字題目是人臣之極罪凡爲銓官而被此論斥尙可以復廁周行謬辱朝廷乎噫臣自來疲劣受侮已多鞶遞未幾彈墨隨至强索疵瘢詆誣無餘苟究其本莫非滄浪此臣所以撫躬慚悼靡所容措者也伏乞亟降威罰俾臣斂跡朝端避遠駭機批以所遭旣如許本職許遞
정조 13년 · 강
修撰李埦上疏賜批
정조 13년 · 목
疏略曰臣未有寸長可以見於當世則玉署論思之職豈所敢承膺者哉徒以聖上有未見臣父之歎臣父抱未覲耿光之恨今臣孤露之餘幸蒙拔擢之恩徒嫌人器不稱之羞不思急趨君命之義則無以仰答聖上之恩而追成先父之志也乃敢容易出肅冒據非分誚深負乘早晩顚沛固所慮及果於登對之日緣臣謬妄之擧前後獲戾非止一叚矣金俊儉之語不着題貿幻字畵誠極盱駭罪在罔赦而妄疑一種蔑識之類不過盜用他題之文則論以兇言恐非本情尹命烈之不成數句濫叨科第情迹始綻誠足憤惋而妄意面試之令出其不意削科之典施有所偏則或涉於慢令致期之嫌而恐有傷於朝廷大體倉卒迃滯之見不識隨時之義擧朝之懲討方嚴而敢謂非此題之作試科之法意至重而妄陳其寬恕之請言出於口彈擊隨之卒無以自暴其本意之所在而顚錯相仍擧措失當聖度包容雖不允勘劾之請而天鑑孔昭固已的知其無用之實矣臣歸伏田廬分甘壠畝不敢復有仕進之念何意聖恩含垢復蒙收錄前後玉署之命屢及滓穢之身除書聯翩馹召臨門臣誠驚惶駭惑不省所以在前日不識何狀之時無惑乎恩除之或降而至今謬妄顚沛之餘尙復縻之以好爵榮之以恩旨何哉憑恃寵光重汚淸班以辱明命而羞當世臣雖無恥所不忍爲也況竊伏念古人之論治道未嘗不以進賢退不肖爲先傳曰見賢而不能擧擧而不能先慢也見不賢而不能退退而不能遠過也夫知賢而不能擧則善無所勸知不賢而不能退則惡無所懲郭君善善惡惡而卒不能保其國者以其善善而不能用惡惡而不能去也臣一登天陛蒼黃退歸誠不知朝廷用人之得失然臣之庸謬無狀固已俯燭無餘而天書繹屬旌招屢煩則有以知殿下之所進退人賢否恐或有未盡其道者矣伏願聖明克察於能否之間夬決於進退之際如其賢則惟恐其擧之不先如其不賢則惟恐其退之不遠公道恢張乾斷廓然則所用皆是賢能而如臣庸陋自無倖進之路將見化理之日臻於淸明矣特加澄省先從臣始亟許鐫臣職名批以因辭官付陳勉當留意伊時大臣筵奏不過體例間美規則今云言出於口彈擊隨之未免失其實勿辭從速上來察職
정조 13년 · 강
左議政李性源四十一度呈辭命安心調理
정조 13년 · 목
敎以左副承旨指此御題與弘文提學試取以來○以使無訟爲賦題收券訖行科次于誠正閣敎曰居首進士金碩鉉直赴會試之次生員李是釬給二分次上進士孟欽圭金厚淵李一羽紙筆墨考例施賞
정조 13년 · 목
敎曰昨見諫長疏上一款卽疏啓俱擧之弊防禁事還收之請也此亦近來新出之痼弊人人互相謄呈無異於前日之列錄令承宣分付諫院使之刪正書呈而欲待改書納賜批矣今聞又以還持去書出朝紙云臺疏體重則每以還持去書出事體已萬萬未安設使諫長難改已徹之本詣臺引避可也豈可無端持去乎當該臺臣從重推考
정조 13년 · 강
有政吏曹參判金文淳兵曹判書具允鈺進
정조 13년 · 목
以鄭宇淳爲大司憲李昌漢爲大司諫李濟萬爲執義李運彬爲司諫任希一爲掌令金聖準趙恪爲持平李永穆爲獻納李日運金孝眞爲正言鄭大容爲校理朴奎淳爲副校理李彥祜爲修撰閔昌爀爲副修撰兪漢純爲同福縣監○因政院啓命兩司在外人員及大司憲鄭宇淳竝許遞今日政一體差出○以尹尙東爲大司憲李秀夏爲執義宋銓爲司諫李秉喆爲掌令宋俊載柳耕爲持平尹悌東爲正言徐配修爲修撰趙瑍爲知事
정조 13년 · 강
命西北兩道道帥臣發緘取招以聞
정조 13년 · 목
兵曹啓言淸南南關新設別付料以柳葉箭三巡依例取才則四十人中淸南五人南關七人無分而昨日親臨試射時得中人旣承分揀之命淸南南關各二人雖不得中依不敎竝與入格者許屬其餘甑山張健維龍崗韓益範价川林宗喆咸興文聖觀李宗植永興金命祿北靑鄭世僑定平吳處常等八人依定式退送而兩道抄上之際應必依節目抄擇上送而無分者若是夥然請該邑守令拿問處之兩道道帥臣從重推考敎以今日日氣湫濕渠輩未必盡其才卿於明日待晴更試二巡無分者別爲抄出又試膂力擧沙不滿十五斗者又試馬上技藝不入超等者具別單草記道帥臣守令更爲論罪大抵今番定式係是新令而兩道擧行未知果皆拔尤以此以彼道帥臣宜有其責其委折先爲發緘取招以聞
정조 13년 · 강
處尙監司洪檍上疏賜例批
정조 13년 · 목
疏略曰副司果姜碩龜投疏聲罪極其狼藉構之以掩諱欺蔽斷之以放恣無忌爲人臣而一毫近似於此罪當如何今春道儒輩擧措之乖悖實是前所未有以藉重脅持之計倡出無倫危怕之說至發通文構捏命吏直驅之於罔測之科此而不懲大關風化非不欲枚擧登聞據法嚴繩而徒流自斷法意有在細事煩徹義分不敢區區本意只欲寬猛得中使遐俗知警而道內罪囚之決配卽是諸道之通例楸黑耽絕島外本無法令之所拘則執此而捏成專擅之案者意欲緊持言實無稽苟使臣處置得宜彈壓有素則豈至本道人之誣辱凌籍若是無難也哉其不可一日抗顏冒居於一道士民之上以取四方之嗤笑伏乞亟命重勘
정조 13년 · 강
左議政李性源四十二度呈辭命安心調理
정조 13년 · 강
遞承旨金光默徐鼎修柳焵以金載瓉李時秀李亨元代之以柳誼爲右尹竝前望也
정조 13년 · 강
錦城尉朴明源上疏請移奉永祐園賜批
정조 13년 · 목
疏略曰夫地理之說始於漢晉問術士而盛於唐宋世間禍福雖未知必由於地理其說流來已久若皆虛僞豈能使人崇信如是乎程子雖不信地理然有彼安則此安彼危則此危之說又云須取山回水曲襟抱無虧欠地家所謂吉地者亦取如此也至於朱子則實深究其說其葬親之地旣以其法求之而又論山陵得失甚詳今撮其大略而言之有曰以子孫而藏其祖考之遺體必致其謹重誠敬之心以爲安固久遠之計使其形體全而神靈得安則其子孫盛而祭祀不絕此自然之理也朱子豈以無稽之言告之君父而垂之天下後世也哉伏惟園所事體顧何如也關係亦何如也爲今日之臣子思萬世之大計心無所不容其極義有所不敢自隱玆敢冒萬死仰陳崇聽臣素昧堪輿便同龍耳瞽只以人人易知易見者論之可乎一莎草枯損也三靑龍穿鑿也三後托水勢之衝激也四後節築石之非天作也以此觀之則風氣之不順土性之不全地勢之汚不推以可知也有一於此尙爲臣民之至慟而況蛇虺之屬局內近處蟠結成群至於丁字閣瓦子張張罅欹雖與舊長陵穴道侵犯差有間焉局內旣多有之則安知其不犯於至敬至重之地乎尤所驚心而痛骨者也伏念我聖上自甲午拜園之初至丙申御極之後而憧憧聖念惟在於園所安否晨鍾夜燭幾灑深宮之淚春雨秋霜頻發中朝之歎玉食靡甘丙枕不安臣之前後登對承聞此敎者不啻屢矣在廷之臣亦豈不聞不知而特以事係莫重未敢容易發言臣側聽多年未嘗見一介臣爲殿下對揚者臣竊慨然臣卽朝暮人耳終以出位爲嫌而不陳無隱之忱則生爲不忠之臣死爲不瞑之鬼是負殿下也是負於昭之靈也臣豈忍爲此也臣曾聞丙申初有以遷奉發端於筵席者伏想聖聰亦或記有而可見人心之不甚相遠也臣抑又有區區愚忱涕泣而陳之嗚呼丙午五九月之變尙何言哉緱山之鶴駕未返斗樞之虹光還墜臣今白首不死忍見我聖躬惸惸獨立於上海籌漸向晼晩瓜瓞尙遲綿蔓萬年宗祧主鬯久虛八域生靈謳歌無所臣思之及此通宵不寐心肝蝕盡試以天道言之則我聖上對越上帝敬授人時天無日月星辰之災地無草木人物之妖十風五雨時和歲豐書曰作善降之百祥試以人事言之則我聖上躬周公之達孝繼文王之志事措國勢於盤泰之上奠民生於春臺之中上自薦紳下至匹庶家頌天保之章人獻華封之祝者凡今十有四年矣詩曰愷悌君子福祿攸降臣以天道人事反復思惟則神人所勞則百之慶史不可勝書而年前變喪一何荐也伊後誕彌尙爾遲然臣誠莫曉其由也第以地理言之則臣嘗聞諸故老之言參以術士之議形局之拱抱案對之分明非不爲合格論以砂水之法則大爲地家之所忌云若其言謬妄不足取則誠爲國家無彊之休而萬有一依俙髣髴者則其於聖躬何宗國何昔在英宗大王七年辛亥長陵移奉時大臣諸宰以戊申以後中外顒若之情引朱文血食久遠之語前席建議改卜吉地國祚之靈長寔至今賴焉旣有先朝之故事則尤爲今日之明證矣噫列聖血脈之傳惟我聖躬也四百年宗社之托惟我聖躬也園所安然後聖躬安也聖躬安然後百世本支也古人所謂宗廟享之子孫保之者不其然歟伏願下臣此章於廟堂博詢在廷而廣招地師諮諏休咎以安神道以伸聖孝俾爲千萬代遠䣭批以冥頑至今夙宵結轖于中卿請際至當問于大臣諸臣決之仍命遣史官傳諭
정조 13년 · 강
召見時原任大臣閣臣諸承旨禮堂宗親儀賓二品以上及玉堂于誠正閣定遷園議仍命大臣禮堂觀象繕工提調奉審園所以來判府事徐命善領敦寧洪樂性判府事李福源金熤李在協左議政李性源右議政蔡濟恭奎章閣提學金鍾秀原任直提學鄭民始檢校直提學徐有防直提學金憙原任直閣徐鼎修鄭東浚直閣李晩秀原任待敎尹行任待敎金祖淳西淸君煋錦城尉朴明源綾城尉具敏和禮曹判書李在簡參判金魯淳參議李義綱戶曹判書徐有隣兵曹判書具允鈺工曹判書鄭昌順刑曹判書沈頤之行副司直李聖圭李文源李柱國徐有大金持默右尹金思穆吏曹參判金文淳副司直洪秀輔申大升嚴思晩行副護軍趙心泰戶曹參判李獻慶工曹參判李得臣大司成李秉鼎副護軍柳孝源吳載熙南憲喆副修撰閔昌爀都承旨金載瓉左承旨李時秀右承旨李亨元左副承旨李祖承右副承旨洪仁浩同副承旨金履成
정조 13년 · 강
遞右承旨李亨元以李夔代之以李敬五爲應敎徐榮輔爲校理尹光顏爲副校理崔顯重沈晉賢爲修撰李祖源爲吏曹參議李漢豊爲左邊捕盜大將竝前望也
정조 13년 · 강
有政吏曹參判金文淳參議李祖源進
정조 13년 · 목
以尹行任爲果川縣監李文源爲判尹○敎曰判尹例兼頓遞使敦匠之任相妨許遞令該曹今日政問于大臣各別擇差待下批牌招察任又敎曰俄筵雖有大臣所奏未及明白發落從二品中加望以入○以金文淳爲判尹
정조 13년 · 강
以李亨元爲廣州府尹備薦也
정조 13년 · 강
命漣川縣監魏光翼陽城縣監李榏相換水原中軍尹守範五衛將柳爾胄相換
정조 13년 · 강
判府事徐命善領敦寧洪樂性判府事李福源李在協左議政李性源右議政蔡濟恭錦城尉朴明源觀象監提調金鍾秀禮曹判書李在簡繕工提調李文源以永祐園奉審形止馳啓
정조 13년 · 목
書啓略曰臣等與本園別檢張錫胤參奉洪就榮相地官前察訪李命求前忠壯將成夢龍幼學金養直眠同奉審則李命求以爲來龍太緩穴微正星龍虎淺小初非大結之地內堂又無橫帶之水以遠水爲配是爲偏山偏水此爲可欠成夢龍以爲砂局極美後龍丁脈乙入首卯坐內得申水亥破以龍向言之則申水不合木山亥破亦不吉曾者以壬破言者水不見三丈之意也乾戌破者不審詳看之致而今則亥方鑿沼而儲水更無水去之意亥破分明云金養直以爲山水以理氣相濟爲美而右旋辛亥雙行之龍以坤起峯坤下未來午轉丁來乙辰入首內甲坐而外卯坐坤申辛酉得水亥破法無可論而山與水各行可謂偏山偏水局未成形不可謂眞結亥破尤不宜於木山云矣
정조 13년 · 강
召見奉審諸臣于誠正閣仍命水原置標處以明日行初看審判府事徐命善領敦寧洪樂性判府事李福源李在協領議政金熤左議政李性源右議政蔡濟恭觀象監提調金鍾秀繕工監提調李文源禮曹判書李在簡